**Ministru kabineta noteikumu projekta „Noteikumi par ikmēneša piemaksu pie vecuma un invaliditātes pensijas” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts „Noteikumi par ikmēneša piemaksu pie vecuma un invaliditātes pensijas” (turpmāk – noteikumu projekts) izstrādāts, lai no 2019.gada 1.oktobra noteiktu jaunu kārtību ikmēneša piemaksas apmēra pie vecuma un invaliditātes pensijas par vienu apdrošināšanas stāža gadu, kas uzkrāts līdz 1995.gada 31.decembrim (turpmāk – piemaksa) aprēķināšanai, kā arī noteiktu šīs piemaksas piešķiršanas, pārskatīšanas un izmaksas kārtību.  Noteikumi stāsies spēkā 2019. gada 1.oktobrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar 2018.gada 27.septembra likumu „Grozījumi likumā „Par valsts pensijām” likuma „Par valsts pensijām” (turpmāk – Likums) pārejas noteikumi papildināti ar  [41.5 punkt](https://likumi.lv/ta/id/185424#p41)u, kas paredz jaunu kārtību piemaksas apmēra noteikšanai.  Likuma pārejas noteikumu 73.punktā Ministru kabinetam dots uzdevums līdz 2019.gada 1.maijam izdot Likuma pārejas noteikumu [41.5 p](https://likumi.lv/ta/id/185424#p41)unktā minēto tiesību akta projektu (2018.gada 9.oktobra Ministru prezidenta rezolūcija Nr.12/2018-JUR-125). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma pārejas noteikumu 41.punkts nosaka, ka Latvijā un Eiropas Ekonomikas zonas dalībvalstīs dzīvojošiem vecuma un invaliditātes pensijas saņēmējiem par katru apdrošināšanas stāža gadu, kas uzkrāts līdz 1995.gada 31.decembrim un ņemts vērā, piešķirot (pārrēķinot) pensiju, līdz 2011.gada 31.decembrim piešķir piemaksu. Ministru kabinets, iesniedzot Saeimai gadskārtējo valsts budžeta projektu, valsts pamatbudžetā ar 2014.gada 1.janvāri paredz valsts budžeta uzturēšanas izdevumu transfertu no valsts pamatbudžeta uz valsts speciālo budžetu, lai nodrošinātu līdz 2011.gada 31.decembrim piešķirto piemaksu pie vecuma un invaliditātes pensijas izmaksas - attiecīgi no valsts pensiju speciālā budžeta un invaliditātes, maternitātes un slimības speciālā budžeta. Ministru kabinets nosaka kārtību, kādā piešķir un izmaksā piemaksu, kā arī nosaka tās apmēru.  Likuma pārejas noteikumu 41.5 punktā noteikts, ka, sākot ar 2019.gada 1.oktobri, katra gada 1. oktobrī apmēru piemaksai pie vecuma un invaliditātes pensijas par vienu apdrošināšanas stāža gadu, kas uzkrāts līdz 1995. gada 31. decembrim, noteiks, iepriekš noteiktajam piemaksas apmēram piemērojot faktisko patēriņa cenu indeksu un 50 procentus no apdrošināšanas iemaksu algu summas reālā pieauguma procentiem, kas noteikti atbilstoši Ministru kabineta paredzētajai kārtībai, kādā pārskata valsts pensijas apmēru. Ministru kabinets nosaka piemaksas apmēra aprēķināšanas, noteikšanas un pārskatīšanas kārtību.  Pašreiz piemaksas piešķiršanas un izmaksas kārtību nosaka Ministru kabineta 2008.gada 16.decembra noteikumi Nr.1024 “Noteikumi par ikmēneša piemaksu pie vecuma un invaliditātes pensijas”.  Līdz 2019.gada 30.septembrim piemaksas apmērs par vienu apdrošināšanas stāža gadu no 2014.gada 1.janvāra ir viens *euro*, bet personām, kurām vecuma pensija piešķirta līdz 1996.gada 31.decembrimvai kurām invaliditātes pensija piešķirta un vecuma pensijas piešķiršanai nepieciešamais vecums sasniegts līdz 1996.gada 31.decembrim un personas turpina saņemt invaliditātes pensiju vai vecuma pensiju, piemaksas apmērs periodā no 2018.gada 1.jūlija līdz 2019.gada 30.septembrim ir 1.50 *euro.*  Tā kā piemaksas apmēra aprēķināšana ar 2019.gada 1.oktobri būtiski mainīsies un iespējamie grozījumi Ministru kabineta 2008.gada 16.decembra noteikumos Nr.1024 “Noteikumi par ikmēneša piemaksu pie vecuma un invaliditātes pensijas” pārsniegtu pusi no noteikumu apjoma, nepieciešams sagatavot jaunus noteikumus par piemaksām pie vecuma un invaliditātes pensijām.  Noteikumu projekts nosaka, ka Valsts sociālās apdrošināšanas aģentūra (turpmāk – VSAA) aprēķina un katra gada 1.oktobrī nosaka piemaksas apmēru par vienu apdrošināšanas stāža gadu, kas uzkrāts līdz 1995.gada 31.decembrim. Piemaksas apmērs ir atkarīgs no apdrošināšanas stāža (pilnos gados), kas uzkrāts līdz 1995.gada 31.decembrim un par kuru Latvijā ir aprēķināta vecuma vai invaliditātes pensija.  Piemaksas apmēra par vienu apdrošināšanas stāža gadu aprēķināšanai piemērojamo indeksu aprēķina, ņemot vērā faktisko patēriņa cenu indeksu un 50 procentus no apdrošināšanas iemaksu algu summas reālā pieauguma procentiem, izmantojot 2014.gada 15.jūlija Ministru kabineta noteikumos Nr.398 „Noteikumi par valsts pensijas apmēra pārskatīšanu” noteikto kārtību un, pamatojoties uz VSAA rīcībā esošajiem datiem un Centrālās statistikas pārvaldes statistikas datiem.  Kopējo piemaksas apmēru pie konkrētās vecuma vai invaliditātes pensijas VSAA nosaka, reizinot noteikto piemaksas apmēru par vienu apdrošināšanas stāža gadu ar personas līdz 1995.gada 31.decembrim uzkrāto apdrošināšanas stāžu. Ja apdrošināšanas stāžs, kas uzkrāts līdz 1995.gada 31.decembrim, pēc piemaksas piešķiršanas tiek pārskatīts un atbilstoši pārrēķināta vecuma vai invaliditātes pensija, attiecīgi pārrēķina arī piemaksu.  Piemaksu izmaksā vienlaikus ar vecuma vai invaliditātes pensiju. Piemaksu pārtrauc izmaksāt, ja vecuma vai invaliditātes pensijas saņēmējs izbrauc uz pastāvīgu dzīvi ārpus Eiropas Ekonomikas zonas dalībvalstīm.  Ja piemaksa noteikta pie priekšlaicīgi piešķirtās vecuma pensijas, tad piemaksu, tāpat kā pensiju, līdz vecuma pensijas piešķiršanai nepieciešamā vecuma sasniegšanai izmaksā 50 procentu apmērā, ja persona šajā laikā nav sociāli apdrošināta un negūst ienākumus.  Ar šī noteikumu projekta spēkā stāšanos (2019.gada 1.oktobrī) spēku zaudē Ministru kabineta 2008.gada 16.decembra noteikumi Nr.1024 “[Noteikumi par ikmēneša piemaksu pie vecuma un invaliditātes pensijas](https://likumi.lv/ta/id/122434-noteikumi-par-ikmenesa-piemaksu-pie-vecuma-pensijas)” (Latvijas Vēstnesis, 2008, 198.nr.; 2010, 57.nr.; 2013, 159.nr.). |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta izstrādē tika ņemts vērā VSAA viedoklis, jo VSAA nodrošina piemaksu piešķiršanu, aprēķināšanu un izmaksu. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir personas, kurām saskaņā ar Likumu ir tiesības uz piemaksu pie pensijas.  Pēc VSAA sniegtās informācijas 2018.gada novembrī bija 453,3 tūkst. vecuma pensijas saņēmēju, no kuriem 354,4 tūkst. (78%) saņēma piemaksu. Piemaksas vidējais piešķirtais apmērs - 38,07 *euro*.  Invaliditātes pensiju saņēmēji 2018.gada novembrī - 74,8 tūkst., no kuriem 33,5 tūkst. (45%) saņēma piemaksu. Piemaksas vidējais piešķirtais apmērs -r 12,12 *euro*. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina sabiedrības tiesības un pienākumus, kā arī veicamās darbības. Noteikumu projekts nerada papildus administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2018.gada 18.decembrī publicēts Labklājības ministrijas tīmekļa vietnē sadaļā “LM dokumentu projekti”, ar lūgumu sniegt priekšlikumus par noteikumu projektu līdz 2019.gada 14.janvārim, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Priekšlikums tika saņemts no J.Zvjagincevas, kura jautā vai „to pašu "Noteikumi par ikmēneša piemaksu pie vecuma un invaliditātes pensijas"  **PRINCIPU - ikmēneša piemaksu** nevar izdarīt "mūžīgajam bērnam" un  vecākam ( kaut pie pensijas vai invaliditātes pensijas), kurš mūžīgi aprūpē bērnu invalīdu arī pēc 18.g.?”.  No Latvijas Pensionāru federācijas (LPF) tika saņemti šādi priekšlikumi:  1. Noteikumos ierakstīt piemaksas juridisko statusu.  Noteikumu projekta anotācijā ir norādīts, ka piemaksa atbilst nodarbinātības un sociālajai politikai. Noteikumos rakstīts, ka tā nav pensijas sastāvdaļa. Kas tā ir? Sociālās palīdzības veids? Kāds? Kāpēc tas ir svarīgi LPF. Jau iepriekšējās Saeimas laikā LPF ir uzdevusi šādu jautājumu gan Saeimas Juridiskajam birojam, kas akceptēja piemaksas ierakstīšanu likuma "Par valsts pensijām " Pārejas noteikumu 41 punktā, gan Tiesībsarga birojam jautājumā uz kādu juridisko dokumentu pamata no piemaksām tiek ieturēts nodoklis, gan finanšu ministrijai lūgts izskaidrot uz kādu juridisko dokumentu pamata tā ir lēmusi , ka no piemaksām ir jāietur nodoklis, ja no sociāla atbalsta izmaksām nodokli neietur. Pēc šo noteikumu izdošanas bez piemaksu juridiskā statusa, pēc atkārtotas Saeimas Sociālo lietu komisijas un Tiesībsarga biroja konsultācijas, iespējama pensionāru individuāla sūdzība Satversmes tiesā par nelikumīga nodokļa iekasēšanu no piemaksām. 2. Pēc LPF Valdes sapratnes, noteikumu 24.punktu vajadzētu pārnest uz Noteikumu ievada daļu, lai kļūtu saprotamāks Noteikumu mērķis - noteikt kārtību, kā no 2019.gada tiks indeksētas uz 2019.gada 1.janvāri spēkā esošās piemaksas. |
| 3. | Sabiedrības līdzdalības rezultāti | Piemaksas mērķis ir vairāk atbalstīt tās personas, kuru lielākā apdrošināšanas stāža daļa ir uzkrāta līdz 1995.gada 31.decembrim, kad tika ieviesta individuālā sociālās apdrošināšanas iemaksu uzskaite. Tātad šīs piemaksas būtība ir vairāk novērtēt tos darba gadus, kas veikti līdz 1996.gadam. Piemaksas piešķirtas pie tām vecuma un invaliditātes pensijām, kas piešķirtas līdz 2011.gada 31.decembrim. Jaunas piemaksas piešķirtas netiek.  Piemaksa nav pensijas sastāvdaļa, līdz ar to gan pensija, gan pie tās noteiktā piemaksa tiek pārskatīta atsevišķi pēc dažādiem kritērijiem. Attiecībā uz iedzīvotāju ienākuma nodokļa ieturēšanu arī no piemaksas, informējam, ka valsts politikas nodokļu un nodevu sistēmas jomā izstrāde un īstenošana ir Finanšu ministrijas kompetencē. Saskaņā ar likuma „Par iedzīvotāju ienākuma nodokli” 12.panta piekto daļu personām, kurām piešķirta pensija (ieskaitot piemaksu pie pensijas par apdrošināšanas stāžu, kas uzkrāts līdz 1995.gada 31.decembrim) atbilstoši likumam "[Par valsts pensijām](http://www.likumi.lv/doc.php?id=38048)" vai izdienas pensija, vai speciālā valsts pensija atbilstoši Latvijas Republikas normatīvajiem aktiem, vai pensija atbilstoši ārvalsts normatīvajiem aktiem, neapliekamais minimums ir 3240 euro gadā jeb 270 euro mēnesī. Tādējādi no pensijas (ieskaitot piemaksu pie pensijas par apdrošināšanas stāžu, kas uzkrāts līdz 1995.gada 31.decembrim) summas virs 270 euro tiek ieturēts iedzīvotāju ienākuma nodoklis (2019.gadā – 20%). Savukārt pensijas, kas piešķirtas līdz 1996.gadam un nav pārrēķinātas pēc 1996.gada, netiek apliktas ar nodokli.  Lai saprastu, kāds pamats ir pensiju (kā arī pensijas + piemaksas) aplikšanai ar iedzīvotāju ienākuma nodokli, jāņem vērā tas, ka fizisko personu veiktās valsts sociālās apdrošināšanas iemaksas (agrāk sociālais nodoklis) tiek aprēķinātas no fiziskās personas ienākuma pirms tā aplikšanas ar iedzīvotāju ienākuma nodokli. Tādējādi tā ienākuma daļa, kura novirzīta sociālās apdrošināšanas budžetā, nav bijusi iepriekš aplikta ar iedzīvotāju ienākuma nodokli. Tas nozīmē, ka pensiju izmaksai nepieciešamais pensijas kapitāls ir veidojies no tāda ienākuma, par kuru iepriekš iedzīvotāju ienākuma nodoklis nav bijis jāmaksā. Pensijas (ieskaitot piemaksu) neatkarīgi no to izmaksas avota, kā arī citi pabalsti tiek pieskaitīti pie fiziskās personas ienākumiem, par kuriem ir jāmaksā iedzīvotāju ienākuma nodoklis.  Vienlaikus norādām, ka 2019.gadā ir paaugstināts pensionāra iedzīvotāju ienākuma nodokļa neapliekamais minimums no 250 uz 270 euro mēnesī. Likumā „Par iedzīvotāju ienākuma nodokli” jau ir iestrādāts, ka pensionāra neapliekamais minimums 2020.gadā būs 300EUR, 2021.gadā – 330EUR.  Papildu nodokļa atvieglojumi noteikti personām ar invaliditāti, politiski represētajām personām un nacionālās pretošanās kustības dalībniekiem.  Tā kā piemaksas apmērs par vienu apdrošināšanas stāža gadu tiks noteikts katru gadu 1.oktobrī no jauna, tad piemaksas apmēram, kāds noteikts līdz šo noteikumu spēkā stāšanās dienai, jābūt iekļautam noteikumu noslēguma jautājumos nevis pamattekstā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošo institūciju likvidācija vai reorganizācija. Pēc noteikumu projekta spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R.Petraviča

06.03.2019 8:53

1688

D.Trušinska, 67021553

Dace.Trusinska@lm.gov.lv